ስድስት ወራት ያልሞሉት የብስክሌት ፕሮጀክት ሥራ አቆመ
ፕሮጀክቱ ከመጀመሩ በፊት የሁለት ሳምንት ጥናት ብቻ ተደርጓል
በዳዊት እንደሻውበቂ ዝግጅት ሳያደርግ ወደ ሥራ ገብቷል የተባለውና 27 ሚሊዮን ብር ወጪ የተደረገበት የብስክሌት ትራንስፖርት ፕሮጀክት፣ ስድስት ወራት ሳይሞሉት ሥራ አቆመ፡፡ፕሮጀክቱ በሦስት የአዲስ አበባ የተመረጡ ቦታዎች ተፈጻሚ እንደተደረገ የሚታወስ ሲሆን፣ እነዚህም የቀድሞ ኢምፔሪያል ሆቴል አካባቢ፣ ሰሚትና አያት ጨፌ ናቸው፡፡ምንም እንኳን ፕሮጀክቱ በአካባቢው ላሉ ነዋሪዎች አማራጭ የትራንስፖርት መገልገያ ይሆናል ተብሎ ታስቦ ተግባራዊ ቢደረግም፣ በአጭር ጊዜ ውስጥ ግልጋሎት መስጠት አቁሟል፡፡ይህ ከውጭ በተገኘ የገንዘብ ድጋፍ ዕውን የሆነ ፕሮጀክት በዋናነት ለውድቀቱ ተጠያቂ የተደረገው፣ ፕሮጀክቱ ከመጀመሩ በፊት የተደረገው አናሳ ዝግጅት ነው፡፡‹‹የገንዘብ ድጋፉ ተመላሽ ሊደረግ ነው ስለተባልን ፕሮጀክቱ ሊጀመር ሲል ለሁለት ሳምንታት የፈጀ ጥናት ብቻ አድርገናል፤›› ሲሉ የአዲስ አበባ ትራንስፖርት ባለሥልጣን ኃላፊ ሰለሞን ኪዳኔ (ዶ/ር) ለሪፖርተር ተናግረዋል፡፡በጊዜው የገንዘብ ዕርዳታው ተፈቅዶ ጥቅም ላይ ሳይውል ለአንድ ዓመት ቆይቶ ነበር፡፡ ነገር ግን ገንዘቡ ተመላሽ ሊሆን ሁለት ሳምንት ብቻ ሲቀሩት በዋናነት ፕሮጀክቱን ሲያስፈጽም የነበረው የአዲስ አበባ የትራንስፖርት ፕሮግራም ማስተባበሪያ ጽሕፈት ቤት ጥናቱን በአጭር ጊዜ እንዲያቀርብ እንደታዘዘ ኃላፊው ያስታውሳሉ፡፡ በወቅቱ እሳቸው የጽሕፈት ቤቱ ኃላፊ ነበሩ፡፡ይኼ ሁለት ሳምንት የፈጀ ጥናት በሚገባ ያልተሠራ ስለነበረ፣ አሁን ለተፈጠረው ችግር ምክንያት ሊሆን ችሏል ሲሉ ኃላፊውና ሌሎች ሪፖርተር ያናገራቸው የጽሕፈት ቤቱ ባለሙያዎች ይገልጻሉ፡፡ ጥናቱ ካለቀ በኋላ ጽሕፈት ቤቱ ከአጠቃላይ ፕሮጀክቱ 7.5 ሚሊዮን ብር ወጪ አድርጎ ለብስክሌት ትራንስፖርት ፕሮጀክቱ የሚሆኑ 210 በኤሌክትሪክ ባትሪ የሚሠሩ ብስክሌቶችን ገዝቷል፡፡ ይህም የአንዱን ብስክሌት ዋጋ 33 ሺሕ ብር ያደርሰዋል፡፡‹‹ይህ ዋጋ በጊዜው የተጋነነና በገበያው ውስጥ ያለውን የብስክሌት ዋጋ ያላማከለ ነበር፤›› ሲሉ ሪፖርተር ያናገራቸው አንድ የትራንስፖርት ሚኒስቴር ኃላፊ ይናገራሉ፡፡‹‹በአጠቃላይ በችግሮች የተከበበ ፕሮጀክት ነበር፤›› ሲሉ እኚሁ ኃላፊ ያስታውሳሉ፡፡ ቀሪው አብዛኛው የፕሮጀክቱ ወጪ ለመኪናዎች ተብሎ ከተሠራ መንገድ በተጓዳኝ ለብስክሌት ተጠቃሚዎች መስመሮችን መለየት፣ የእንዲሁም ለብስክሌቶቹ ማስቀመጫ ቤት ለመሥሪያ ውሏል ተብሏል፡፡ለአብነት ያህል ሁለት ኪሎ ሜትር የሚጠጋው ከኢምፔሪያል አደባባይ ወደ 22 መንገድ የሚወስደው መንገድ በተጓዳኝ የተሠራበት የብስክሌት መሄጃ መስመር ለመለየት የወጣውን ወጪ ሳይጨምር፣ 70 የሚጠጉ ብስክሌቶችን ለመግዛት ወደ 2.3 ሚሊዮን ብር ወጪ ማድረጉ ታውቋል፡፡ አሥር የአካባቢው ወጣቶች እንዲደራጁ ተደርጎ ብስክሌቶቹ እንደተሰጧቸው ተገልጿል፡፡ከአሥሩ ወጣቶች ውስጥ አንዱ የሆነው ወጣት ታደለ በዲሾ በአሁኑ ወቅት ከ70 ብስክሌቶች ውስጥ አምስቱ ብቻ እንዲሚሠሩ ይናገራል፡፡ለመበላሸታቸውም ምክንያቱ የመለዋወጫ ችግር እንደሆነ ወጣቱ ታደለ ይገልጻል፡፡ ‹‹ብስክሌቶቹን ከተረከብን በኋላ መለዋወጫ ማግኘት አልቻልንም፤›› ብሏል፡፡ ብስክሌቶቹን በጨረታ ሲገዙ አቅራቢው ድርጅት አብሮ መለዋወጫም ያቀርባል ተብሎ ቢጠበቅም፣ ነገር ግን ግዢው ከተፈጸመ በኋላ ባልታወቀ ምክንያት ድርጅቱ ማቅረብ እንዳልቻለ፣ ሪፖርተር ያነጋገራቸው የማስተባበሪያው ጽሕፈት ቤት ኃላፊ ተናግረዋል፡፡ጨረታው ሲወጣ የተባሉትን ብስክሌቶች ማግኘት አስቸጋሪ እንደነበርና በመጨረሻም አንድ አቅራቢ ብቻ መገኘት እንደቻለ ዶ/ር ሰለሞን ገልጸዋል፡፡ከብስክሌቶቹ መበላሸት ባለፈ በአሁኑ ወቅት ወጣት ታደለና ጓደኞቹ እንዲሠሩበት የተሰጣቸው መስመር ከመፈራረሱም በላይ፣ የመኪና ማቆሚያ እንደሆነ መመልከት ተችሏል፡፡ችግሩ ከተፈጠረ በኋላ ጽሕፈት ቤቱ አጠቃላይ የስትራቴጂ ጥናት ለማስጠናት ዝግጅት እያደረገ እንደሆነ የተገለጸ ሲሆን፣ ይህም ከአሁን ቀደም የተፈጠሩ ችግሮችን ይቀርፋል ተብሏል፡፡ይህ ፕሮጀክት ከሞተር አልባ የትራንስፖርት ዘዴዎች አንዱ ሲሆን፣ የከተማዋን የትራንስፖርት ችግር ለማቃለል ነው ተግባራዊ የተደረገው፡፡ የስትራቴጂው ጥናት ካለቀ በኋላ የብስክሌት ትራንስፖርቱ በስፋት በከተማዋ የተለያዩ ቦታዎች ተፈጻሚ ይሆናል ተብሏል፡፡ የከተማዋን የትራንስፖርት ችግር ለመቅረፍ ለሚደረጉ ሥራዎች፣  የዓለም ባንክ ባለፈው ዓመት 300 ሚሊዮን ዶላር ብድር መስጠቱ ይታወሳል፡፡     